Зэныбжьэгъугъэм и нэщэнэ удз гъэгъахэр
КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм зэIущIэ щекIуэкIащ, Дагъыстэным и цIыхубэ усакIуэ, тхакIуэ, публицист цIэрыIуэ, Социалист Лэжьыгъэм и ЛIыхъужь Гамзатов Расул къызэралъхурэ илъэс 90 зэрырикъуам и щIыхькIэ.
Интернет-конференцым Налшыкрэ Мэхъэчкъалэрэ дэсхэр зэпищIащ. Абы хэтащ КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин, Дагъыстэн Республикэм лъэпкъ политикэмкIэ и министр Гасанов Алексей, Гамзатов Расул ипхъухэу Сэлихьэтрэ ПатIимэтрэ, Къэбэрдей-Балъкъэрымрэ Дагъыстэнымрэ я жылагъуэ зэгухьэныгъэхэмрэ щэнхабзэ центрхэмрэ я лIыкIуэхэр, республикитIым я курыт школхэм я егъэджакIуэхэмрэ еджакIуэхэмрэ.
Зэхыхьэм щагъэлъэгъуащ Гамзатов Расул и творческэ гъуэгуанэм теухуа «Без права на забвение» видеофильмыр. Къумахуэ Мухьэдин зэхыхьэм хэтхэм фIэхъус гуапэ яриха нэужь, жиIащ:
— Дагъыстэн Республикэмрэ ди щIыналъэмрэ лъэныкъуэ куэдкIэ зэпыщIэныгъэфIхэр яIэщ, проект зэхуэмыдэхэр зэдыдогъэзащIэ, щэнхабзэ хъугъуэфIыгъуэхэр зэдыдогъэбагъуэ. Дагъыстэн щIыналъэр щIыуэпскIэ, цIыху зэчиифIэхэмкIэ къулейщ. Республикэм и цIэр жыжьэ зыгъэIуахэм ящыщщ Гамзатов Расул.
Къумахуэ Мухьэдин зэIущIэм хэтхэм ягу къигъэкIыжащ Гамзатовым и щIыхькIэ Къэбэрдей-Балъкъэрми зэхыхьэ зэхуэмыдэхэр зэрыщрагъэкIуэкIар. Апхуэдэхэщ, псалъэм папщIэ, Мэлбахъуэ Тимборэ и цIэр зезыхьэ Лъэпкъ библиотекэм къыщызэрагъэпэща усэ пшыхьыр, усакIуэм и гъащIэмрэ и гуащIэмрэ теухуауэ газетхэмрэ журналхэмрэ къытрадза тхыгъэхэр, ирагъэкIуэкIа теленэтынхэр.
Гасанов Алексей республикэм исхэм фIыщIэ къахуищIащ Гамзатовым и фэеплъыр зэрахъумэм, усакIуэр къызэралъхурэ илъэс 90 зэрырикъум и щIыхькIэ Дагъыстэным щрагъэкIуэкIа зэхыхьэхэм Къэбэрдей-Балъкъэрым и лIыкIуэхэр жыджэру зэрыхэтам папщIэ. ЩIыналъитIым яку дэлъ зэпыщIэныгъэр быдэ хъумэ зэригуапэри щIигъужащ.
Дагъыстэн Республикэм и лIыкIуэу Къэбэрдей-Балъкъэрым щыIэ Шамсиев Нариман жиIащ КъБР-м дагъыстэну 5000-м щIигъу зэрыщыпсэур, IэнатIэ зэхуэмыдэхэм зэрыщылажьэр.
«Псом нэхърэ нэхъыщхьэр республикэм ис лъэпкъхэм дагъыстэнхэм пщIэ къызэрыхуащIырщ», — жиIащ Шамсиевым.
КъБР-м ЩэнхабзэмкIэ и фондым и унафэщI Вэрокъуэ Владимир усакIуэр игу къыщигъэкIыжым къыхигъэщащ ар псэ къулей зиIэ цIыху къызэрыгуэкIыу зэрыщытар.
— Етхуанэ курсым сыщеджэу сысымаджэу унэм сыздыщIэсым, Гамзатовыр ди деж хьэщIапIэ къэкIуат. IэфIу си гум къинэжащ къытезгъэзэжурэ сызэджэну сфIэфI а усэ тхылъым абы щыгъуэ Iэ схутридзауэ зэрыщытар, — игу къигъэкIыжащ Вэрокъуэ Владимир. — Ди жагъуэ зэрыхъущи, нобэ тхылъхэм щIэупщIэшхуэ яIэкъым. Ауэ, тхылъхэм цIыхухэр еджэху, Гамзатовым и усэхэри ящыгъупщэнукъым.
Зэхыхьэм хэтхэр тепсэлъыхьащ усэм лъэпкъхэр зэпищIэу къызэрекIуэкIыр. Абы и щапхъэу къахьащ Кавказ Ищхъэрэм и мызакъуэу, дуней псом цIэрыIуэ щыхъуа, Къэбэрдей-Балъкъэрымрэ Дагъыстэнымрэ ис лъэпкъхэм я бзэхэмкIэ зи усэхэр зэрадзэкIахэу Гамзатов Расул, КIыщокъуэ Алим, Кулиев Къайсын сымэ яку дэлъа зэныбжьэгъугъэр.
Гамзатовым и усэ куэду фIыуэ ялъэгъуахэм Налшык къалэм и еджакIуэхэр къеджащ, Дагъыстэным и курыт школхэм щIэсхэм къагъэлъэгъуащ КIыщокъуэ Алимрэ Кулиев Къайсынрэ я творчествэм зэрыщыгъуазэр.
УсакIуэ цIэрыIуэ Гамзатов Расул ипхъу Сэлихьэт фIыщIэ яхуищIащ и адэм и творчествэм пщIэ хуэзыщI, къыщIэна фэеплъыр зыхъумэ, щIэблэр усыгъэм дезыгъэхьэх дэтхэнэми.
«Гамзатов Расул и усэхэм щIэблэ зыбжанэ щIапIыкIащ. Ди щIыналъэхэм ис ныбжьыщIэхэр гъэсэнымкIэ мы зэхыхьэм мыхьэнэшхуэ иIэщ», — жиIащ Сэлихьэт.
Гамзатов Расул и цIэр зезыхьэ Дунейпсо жылагъуэ фондым и унафэщIым и къуэдзэ Азизовэ Габибат Къэбэрдей-Балъкъэрым щыщхэр хигъэгъуэзащ мы гъэм илъэс 20 ирикъу фондым и лэжьыгъэм.
«УсакIуэ цIэрыIуэм и усэхэр бзэ зэхуэмыдэхэмкIэ зэрадзэкIащ, и тхылъхэр мелуан бжыгъэкIэ къыдэкIащ. 2011 гъэм щыщIэдзауэ фокIадэм и 5 — 10-хэм дуней псом щрагъэкIуэкI «Дни белых журавлей» махуэшхуэр ЮНЕСКО-м и нэIэм щIэтщ», — къыхигъэщащ абы.
— 2013 гъэр Гамзатов Расул и илъэсу Дагъыстэным щагъэуващ. УсакIуэ цIэрыIуэм и IэдакъэщIэкIхэр джыным, хъумэным теухуауэ къызэрагъэпэщ Iуэхухэм хыхьэу, республикэм проект къыщащтащ, Гамзатовым и усэбзэм и псалъалъэ зэхэгъэувэным теухуауэ. КъищынэмыщIауэ, усакIуэм теухуа щIэнгъуазэ къыдагъэкIынущ», — жиIащ бзэмрэ литературэмкIэ институтым и унафэщI Магомедов Магомед.
ЗэIущIэр щиухым Къумахуэ Мухьэдин жиIащ КъБР-м и Iэтащхьэ Къанокъуэ Арсен, республикэм и Парламентымрэ Правительствэмрэ къабгъэдэкIыу розэ 90 Дагъыстэным щыхасэну зэрырагъэшэнур. «А саугъэтыр розэхэр зэрыт хадэ екIу хъуну дыщогугъ, щIыналъитIым ис лъэпкъхэм я зэныбжьэгъугъэм и нэщэнэу», — жиIащ Къумахуэ Мухьэдин.
ДЖЭДГЪЭФ Маринэ.
